แลนด์แอนด์เฮ้าส์ กำไรหด ใจโตปันผล 16 สตางค์
แลนด์แอนด์เฮ้าส์ กำไรไตรมาส 2 หด เหตุยอดขายคอนโดลด และ แบกรับค่าภาษีเฉพาะและค่าธรรมเนียมโอนเพิ่มขึ้น หลังหมดมาตรการกระตุ้นอสังหาริมทรัพย์
11 ส.ค. 2553

แลนด์แอนด์เฮ้าส์ กำไรไตรมาส 2 หด เหตุยอดขายคอนโดลด และ แบกรับค่าภาษีเฉพาะและค่าธรรมเนียมโอนเพิ่มขึ้น หลังหมดมาตรการกระตุ้นอสังหาริมทรัพย์
นายอดิศร ธนนันท์นราพูล กรรมการบริษัท แลนด์ แอนด์เฮ้าส์ ( LH ) เปิดเผยว่า ผลดำเนินงานไตรมาส 2 สิ้นสุด 30 มิ.ย. 2553 กำไรสุทธิ 792.81 ล้านบาท กำไรต่อหุ้น 0.08 บาท ลดลง 310 ล้านบาท หรือ  28.11 % เทียบช่วงเดียวกันปีก่อน ซึ่งมีกำไรสุทธิ 1,102.85 ล้านบาท กำไรต่อหุ้น 0.11 บาท 
งวด 6 เดือน กำไรสุทธิ 1,963.22 ล้านบาท กำไรต่อหุ้น 0.20 บาท เพิ่มขึ้นจากช่วงเดียวกันซึ่งกำไรสุทธิ 1,746.76 ล้านบาท กำไรต่อหุ้น 0.17 บาท 
บริษัท ฯ ชี้แจงว่า ไตรมาส 2 กำไรลดลง 310 ล้านบาท หรือ 28 % เป็นผลจากยอดขายลดลง 1,028.46 ล้านบาท จาก 4,781.50 ล้านบาท เป็น 3,753 ล้านบาท เนื่องจากปีก่อนมีการขายคอนโดมีเนียมจำนวน 1,117.49 ล้านบาท ขณะที่ไตรมาส 2 ปีนี้ มียอดขายคอนโดมีเนียมเพียง 62.17 ล้านบาท  
นอกจากนี้ภาษีธุรกิจเฉพาะและค่าธรรมเนียมโอนเพิ่มขึ้นจาก 6.95 ล้านบาท เป็น 123.96 ล้านบาท หรือเพิ่มขึ้น 117 ล้านบาท เนื่องจากมาตรการกระตุ้นอสังหาริมทรัพย์ที่สิ้นสุดลง รวมทั้งรายได้ค่าเช่าและค่าบริการลดลงจาก 84 ล้านบาท เป็น 54 ล้านบาท หรือลดลง 30 ล้านบาท เนื่องจากผลกระทบจากการชุมนุมทางการเมืองในเดือนเมษายน- พฤษภาคม 2553 
บริษัท ฯ ยังได้ประกาศจ่ายเงินปันผลระหว่างกาลหุ้นละ 0.16 บาท จ่ายเงินปันผลวันที่ 10 ก.ย. 2553